
Hiša Plečnik House X Ana Sluga: Ginkgo biloba – prišlek
Plečnikova hiša, 16. oktober 2026–24. januar 2027

Dodatno gradivo

Besedilo zloženke
Na vrtu Plečnikove hiše sta posajeni dve mogočni drevesi ginka*: visokoraslo moško drevo stoji v bližini zimskega vrta, razvejeno žensko drevo, ki jeseni obrodi plodove, pa raste precej dlje, ob izteku sredinske osi vrta. Ginka sta stara sto let, saj ju je arhitekt Plečnik zasadil kmalu zatem, ko je leta 1925 dokončal znameniti valjasti prizidek k stari hiši in se v njem naselil. S tem si je uresničil dolgoletno željo, da bi bival v okroglem stolpu sredi spontano in postopoma nastalega vrta.

Kaj je Plečniku pomenil njegov vrt, lahko samo ugibamo. Je bil to prostor počitka, razmisleka, novih navdihov, svobode, ki mu je še dodatno razširila ustvarjalna krila?

Umetnico Ano Sluga so plodovi ginka jeseni pred dvema letoma tako navdušili, da je iz nabranih semen zelo skrbno vzgojila mlade rastline. Ker je umetnica tudi sama kultivatorka zemlje, je vrt zanjo bazen upanja, površina obdelane zemlje pa umetniški projekt, nepopisan papir oziroma možnost vizualnega eksperimenta.

Vrtovi, ki jih obdelujemo, namreč niso namenjeni le nam, ampak predvsem vsem tistim, ki so si na njih ustvarili dom, in gre za zavedanje, da jim ta dom pripada – prav tako kot mislimo, da pripada nam. Gre za zelo krhko ravnovesje. Danes naša naloga ni le v tem, da si prizadevamo za čim manjše uničevanje in izrabljanje naravnih habitatov, pač pa mora biti to klic k njihovi aktivni obnovi, k aktivnemu ustvarjanju razmer, v katerih bodo rastline, glive in živali, ki nas povsod obdajajo, sploh lahko bivale. Pod vplivom podnebnih sprememb, ki smo jih v letošnjem poletju občutili povsod po svetu, postaja še pomembnejše, da se borimo za ohranitev čim več narave tudi v mestih in si prizadevamo, da bi bila ta čim pestrejša. Posledice suše in vročinskih valov vplivajo na kmetijsko proizvodnjo, na razpoložljivost vode in s tem tudi na prehransko varnost. Zato je že sedaj nujno, da z naravnimi in vodnimi viri, ki so nam na voljo, ravnamo veliko bolj premišljeno, učinkovito in trajnostno ter da prostor prilagajamo vse pogostejšim podnebnim ekstremom.

Na razstavi umetnica predstavlja časovno sintezo, kjer preteklost vidi kot vir znanja, sedanjost kot globoko krizo človeštva, prihodnost pa še ponuja različne možnosti. Za katero od njih se bomo odločili? Mogoče je danes še zadnji trenutek, ko lahko s prenosom znanja na mlajše generacije in z angažiranostjo poskrbimo za preživetje (tudi) naše vrste na planetu. Že tako se znanje o skrbi za naravo in sobivanju z njo premalokrat prenaša na mlade. S postavitvijo se Ana Sluga prilagaja danim prostorom Plečnikove hiše, ki jih je nekoč napolnjeval ustvarjalni duh arhitekta. Poleg slikarskih platen se je umetnica odločila v razstavo vključiti tudi video in fotografijo.

Ana Porok

*Ginkgo biloba (dvokrpi ginko) je drevo iz družine ginkovcev. Je živi fosil, saj je po zgradbi skoraj enak več kot 200 milijonov let starim fosilnim ostankom. Je edina preživela vrsta ene od skupin golosemenk, ki je svoj razcvet doživela v obdobju krede. Gre za evolucijsko izredno odporno vrsto z neverjetnim genotipom. Od več kot 20 različnih vrst ginka, ki so v času svoje največje razširjenosti rasle po celotni severni polobli, je do danes preživela ena sama, že omenjena vrsta. Ker je prestala tudi ledeno dobo in so najprej našli njene okamnele ostanke in šele nato v Aziji tudi žive rastline, je Charles Darwin ginko krstil za živi fosil. Iz ženskih cvetov se razvijejo slivi podobni nepravi plodovi, ki ob zrelosti neprijetno dišijo. Vonj, ki spominja na bruhanje ali žarko maslo, je posledica tvorbe maslene kisline ob gnitju pulpe okoli semen. Ovalno seme je podobno kot pri koščičastem sadju; sestavljeno je iz trde zunanje plasti, jedro semena pa je mehko, sladko in užitno. Prav semena so tisti del rastline, ki se najpogosteje uporablja: na Kitajskem in Japonskem jih pražijo ali kuhajo in uporabljajo za hrano, v uporabi pa so tudi v tradicionalni kitajski medicini; v zahodni medicini so najbolj iskani listi.


Izjava umetnice
»Dve ponosni drevesi ginka na Plečnikovem vrtu sem opazovala v različnih letnih časih dve zaporedni leti. Iz semen je vzklilo 97 sadik, te pa so preživele tvegano temno zimo v interierju in rekordno vroče poletje na delno pokriti terasi. Mlada drevesa so me dan in noč motrila, preizkušala, obračala liste proti svetlobi, se zahvaljevala za vodo, senco, prilagojeno temperaturo ... Ginkgo biloba je v slovenskem prostoru tujerodna rastlina, ki se je z leti brez invazivnih posledic do obisti prilagodila in tu zaživela. Ginko je hkrati drevo, ki si je pridobilo status sofisticirane rastline. Ko stopam po Plečnikovem vrtu, se sprašujem, kaj je gospod Jože Plečnik razmišljal in čutil, ko je zasadil moško in žensko drevo ginka na varni, a hkrati še vedno intimni razdalji. Med njima se plete neskončna veriga vprašanj, upanj, napak, a tudi novih konstruktivnih poskusov človeka, ki sicer redko, a takrat srčno in predano komunicira z naravo in zanjo skrbi. Ginkgo biloba je metafora za vse vrste prišlekov, ki nas obiskujejo, da bi bili kot družba močnejši, odpornejši in na koncu tudi bolj avtonomni in izpolnjeni.«

Ana Sluga

O umetnici
Ana Sluga se je rodila leta 1981 v Ljubljani. Leta 2004 je diplomirala na Akademiji za likovno umetnost in oblikovanje (ALUO) v Ljubljani; magistrski študij slikarstva je opravljala na ALUO in na Estonski umetnostni akademiji v Talinu ter leta 2018 pridobila naziv magistrica slikarstva. Od leta 2007 ima status samostojne kulturne delavke; sodeluje na samostojnih in selekcioniranih razstavah, tako v domačem kot v mednarodnem kulturnem prostoru, njena dela pa so zastopana v nacionalnih in zasebnih likovnih zbirkah. Leta 2015 ji je Univerza v Ljubljani podelila priznanje pomembnih umetniških del. 

